नए जिले सलूंबर में संवाद और सभा; उदयपुर के किसान मेले में हो सकते हैं शामिल
मुख्यमंत्री अशोक गहलोत का 26 जून को उदयपुर का कार्यक्रम बन रहा है। मुख्यमंत्री का अधिकृत कार्यक्रम अभी नहीं आया लेकिन जिला प्रशासन ने उनकी यात्रा को लेकर तैयारियां शुरू कर दी है।
मुख्यमंत्री अशोक गहलोत का 26 जून को उदयपुर आ सकते हैं। फिलहाल सीएमओ से कोई आधिकारिक घोषणा तो नहीं हुई लेकिन, जिला प्रशासन ने उनकी यात्रा को लेकर तैयारियां शुरू कर दी है। गहलोत सलूम्बर जिला मुख्यालय और उदयपुर में होने वाले विभिन्न कार्यक्रमों में भाग लेंगे।
प्रस्तावित कार्यक्रम के अनुसार, सीएम गहलोत सलूम्बर में कुछ योजनाओं का शिलान्यास कर सकते हैं। वे वहां पर महंगाई राहत शिविर में भाग लेकर जन संवाद भी करेंगे। सीएम गहलोत वहां पर जनसभा को भी संबोधित करेंगे।
मुख्यमंत्री की यात्रा की तैयारियों को लेकर उदयपुर जिला कलक्टर ताराचंद मीणा, सलूम्बर ओएसडी प्रताप सिंह, एसडीओ सुरेन्द्र पाटीदार और कांग्रेस नेता रघुवीर सिंह मीणा ने तैयारियों का जायजा लिया।
अधिकारियों ने मुख्यमंत्री की यात्रा में हेलीपैड स्थल से लेकर जनसभा स्थल तक पूरी व्यवस्था देखी और अधिकारियों को आवश्यक निर्देश दिए। गौरतलब है कि सलूम्बर को जिला बनाने के बाद मुख्यमंत्री की यह पहली यात्रा है।
मुख्यमंत्री गहलोत का किसान मेले में भी शामिल होने का कार्यक्रम है। उदयपुर संभाग का दो दिवसीय संभाग स्तरीय किसान मेला 26 व 27 जून को उदयपुर में बलीचा स्थित कृषि उपज मंडी सबयार्ड में आयोजित किया जाएगा। इसमें उदयपुर संभाग सहित आसपास के क्षेत्रों से बड़ी संख्या में किसान आएंगे।